Drie brandbestryders sterf: Name bekendFoto: Twitter Die name van die drie brandbestryders wat in Woensdag se brand in Johannesburg dood is, is bekend gemaak. Funzela Ngobeni, ŉ lid van die burgemeesterskomitee, het die oorledenes as Simphiwe Moropane (28), Mduduzi Ndlovu (40) en Kathutshelo Muedi (37) geïdentifiseer. Twee van die brandbestryders is dood terwyl hulle die brand geblus het en die ander brandbestryder is dood nadat hy van die gebou geval het. Dié gebou in Pixley ka Isaka Semestraat (voorheen Sauerstraat) huisves die departement van gesondheid, die departement van menslike nedersettings en die Bank van Lisbon. Jacob Mamabolo, Gautengse LUR vir infrastruktuurontwikkeling, het intussen gesê die provinsiale regering sal spoedig planne beraam om sy werknemers wat in die gebou werk te verskuif – binne die volgende “twee tot drie maande”. Die brand is teen Donderdagaand weer geblus. Foto: Twitter Brandbestryders kon die vlamme teen Woensdagaand in bedwang bring, maar dit het Donderdag in die vroeë oggendure weer opgevlam. Die brand was egter teen Donderdagaand weer geblus. Mamabolo het gesê die provinsiale regering het al in Maart en Julie met verkrygingsprosesse begin. “Ons sal die proses probeer bespoedig, maar ook seker maak ons werknemers se veiligheid word nie in gedrang gebring nie. Juis daarom sal ons seker maak dat die geboue waarna hulle verskuif word aan veiligheid- en gesondheidstandaarde voldoen.” Mamabolo het Woensdag erken die gebou, een van agt wat deur die regering in Johannesburg besit word, het slegs aan 21% van die veiligheidsregulasies voldoen. Volgens Mamabolo is 1 115 werknemers veilig uit die gebou verwyder nadat dit aan die brand geslaan het. In dié stadium is die oorsaak van die brand nog nie bekend nie.